Kim Andersen (V), 2009-01-23:
Tak for det.
Forslaget her fra justitsministeren skal ses i lyset af hændelser, som vi har oplevet i det danske samfund gennem flere år og i særdeleshed inden for de seneste par år.
Vi offentliggjorde det i foråret 2008, og i det oplæg indgår også de punkter, som dette lovforslag fra justitsministeren omhandler.
Vi har jo gennem en række forfærdelige hændelser meget tydeligt oplevet i uge 7 i 2008, hvordan børn og unge hærger gennem gaderne, sætter ild til containere, knuser butiksvinduer og i det hele taget forøver vold og ballade.
De gør det i grupper indbyrdes, de gør det i forbindelse med demonstrationer, og de gør det i forbindelse med almindelig dårlig og uacceptabel opførsel, når man jokker ud sammen i små grupper om aftenen.
Jeg tror, det skyldes mange ting - rigtig mange ting - at forholdene har udviklet sig sådan.
Men uanset hvad grunden er, er det for os helt, helt uacceptabelt.
Der er gjort meget fra kommunernes side for at give fritidstilbud og undervisningstilbud og for at give adspredelse til børn og unge.
Mulighederne for at få job, fritidsbeskæftigelse, og for at få uddannelse har aldrig nogen sinde været bedre, men alligevel ser vi altså en tendens til, at en lille gruppe børn og unge desværre bliver mere voldelige og mere indstillet på at lave ballade og ødelæggelse over for andre mennesker.
Det duer simpelt hen ikke.
Det er samfundsværdier, der bliver ødelagt, det er almindelige mennesker, der forsøger at leve en tilværelse i deres boligområder, som bliver generet og føler sig truet, og det er folk, der vil passe deres arbejde og deres forretninger, som bliver hindret i det, fordi nogle få laver ballade. Vi tror, at et af de store elementer i forklaringen på denne problemstilling er, at der er for mange forældre, som ikke er sig deres forældreansvar bevidst, og som ikke i tilstrækkelig høj grad følger med i, hvad deres børn og unge foretager sig, hvad de tænker og gør, hvem de går ud sammen med, og hvad de gør sent om aftenen og ud på natten.
Vi tror, at forældrene skal til at tage det ansvar mere alvorligt på sig, og på grund af de få, som har svært ved at forstå det, vil vi gerne være med til at støtte forslaget her, så de mærker på deres pengepung i højre baglomme, at det har nogle konsekvenser, også for dem og for familiens samlede økonomi, hvis det er sådan, at man ikke lever op til sit forældreansvar og er klar over, hvad ens børn og unge foretager sig, og efter bedste evne forhindrer dem i f.eks. at lave vold, ballade og ødelæggelse i gaderne.
Derfor støtter vi forslaget her.
Forslaget går ud på, at den, der har forældremyndigheden over et hjemmeboende barn under 18 år, skal hæfte på et objektivt grundlag for skadelige handlinger eller undladelser, som barnet er ansvarligt for efter almindelige danske erstatningsregler.
Der er fastsat en beløbsgrænse på 7.500 kr. for hver skadevoldende handling.
Vi tror, at en sådan konsekvens vil have en stor præventiv betydning og vil få mange forældre til at interessere sig lidt mere for, hvad det er, deres børn og unge foretager sig, hvem de omgås, og hvad det er for nogle aktiviteter, de involverer sig i.
Det er faktisk forældrenes opgave at sørge for at være til rådighed for børnene og følge med i det, og lykkes det så ikke, eller gider man ikke, eller vil man ikke, eller er man for egoistisk med sine egne sager til at engagere sig i det - ja, så er der altså mulighed for at give en økonomisk ørefigen.
Det er måske det, der afgør, om man får forlænget juleferien eller kommer på sommerferie 1 eller 2 uger til næste år, og det tror jeg kan have en ganske konstruktiv, pædagogisk og præventiv virkning, både på børnene og de unge, men så sandelig også på deres forældre, med henblik på at de varetager deres forældreansvar på en reel og ordentlig måde, så deres børn og unge ikke kommer til at ligge samfundet til last og genere hverdagen for almindelige, fredelige mennesker, der bor og lever i forskellige bykvarterer.
Fra Venstres side støtter vi forslaget.